Smitleiðir Cryptosporidium lifir í smágirni sýktra manna og dýra ( einkum kálfa ) . Smitskammtur fyrir menn er talinn vera 100 dýr í þolhjúpi en getur verið mun lægri fyrir þá sem hafa bælt ónæmiskerfi . Greining Saursýni í smásjárskoðun þar sem leitað er að sníkjudýrum . Sýkingin getur verið erfið í greiningu og stundum þarf fleiri en eitt sýni með eins til tveggja daga millibili til að staðfesta sýkingu . Meðferð Engin sértæk meðferð er til , sýkingin gengur sjálfkrafa yfir hjá heilbrigðu fólki . Mikilvægt er að drekka vel ef niðurgangur er til staðar . Fyrirbyggjandi aðgerðir Þvoið hendur með sápu og vatni eftir salernisferðir , eftir snertingu við dýr og fyrir alla meðferð matvæla . Þvoið hendur eftir bleiuskipti , jafnvel þótt notaðir hafi verið hanskar . Cryptosporidium er verndaður af ytri hjúp sem gerir það að verkum að hann getur lifað lengi utan líkamans og gerir hann einnig ónæman fyrir sótthreinsunarefnum sem innihalda klór . Forðist að gleypa ómeðhöndlað yfirborðsvatn í sundlaugum , heitum pottum , gosbrunnum , ám , lækjum og tjörnum . Ef grunur leikur á Cryptosporidium-mengun í vatni er hægt að forðast smit með suðu drykkjarvatnsins í a.m.k. eina mínútu . Æskilegt er að þvo og / eða afhýða hrátt grænmeti og ávexti fyrir neyslu . Viðbrögð við einstökum sýkingatilfellum eða faraldri Þeir sem eru með staðfesta sýkingu mega ekki fara í sund eða potta á meðan einkenni eru til staðar ( sérlega mikilvægt fyrir bleiubörn ) . Kanna þarf hvort fleiri eru með einkenni og taka sýni frá þeim sem eru með einkenni Cryptosporidium-sýkingar . Ef barn er í dagvistun greinist með Cryptosporidium skal hafa samband við dagvistunina ef barnið dvaldi þar dagana fyrir veikindi eða var með einkenni sýkingarinnar í dagvistuninni . Ef grunur leikur á hópsýkingu eða sýkingahrinu skal hafa samband við umdæmis - / svæðislækni sóttvarna og heilbrigðiseftirlit á viðkomandi svæði , t.d. ef tvö eða fleiri tilfelli greinast . Einstaklingar , sem greinst hafa með Cryptosporidium og eru í starfi með aukna smithættu ( sjá fyrir neðan ) , eiga ekki að vera í vinnu meðan þeir eru með einkenni og þar til tveir dagar eru liðnir frá síðustu einkennum ( niðurgangi ) . Ekki þarf að taka eftirlitssýni til að staðfesta að viðkomandi sé laus við smit áður en hann kemur aftur til starfa . Störf með aukna smithættu Þeir sem starfa við framleiðslu , flutning eða framreiðslu matvæla og eru í beinni snertingu við ópökkuð matvæli . Heilbrigðisstarfsmenn sem eru í beinum samskiptum við sjúklinga sem eru með alvarlega ónæmisbælingu , eða eru inniliggjandi á vökudeild eða gjörgæslu . Börn í dagvistun með staðfesta sýkingu mega ekki vera í dagvistun á meðan þau eru með einkenni og þar til tveir dagar eru liðnir frá síðustu einkennum ( niðurgangi ) . Ekki þarf að taka eftirlitssýni til að staðfesta að barnið sé laust við smit áður en það kemur aftur í dagvistunina .